Don Mattingly

Donald Arthur Mattingly (lahir 20 April 1961) Don Mattingly ialah seorang jurulatih besbol profesional Amerika Syarikat dan bekas pemain besbol serta pengurus pasukan. Beliau kini merupakan jurulatih bangku (bench coach) bagi pasukan Toronto Blue Jays dalam Major League Baseball (MLB). Dikenali dengan gelaran "The Hit Man" dan "Donnie Baseball", Mattingly menghabiskan seluruh 14 tahun kerjayanya sebagai pemain MLB bersama New York Yankees, dan kemudiannya menjadi pengurus bagi Los Angeles Dodgers selama lima tahun serta Miami Marlins selama tujuh tahun.

Mattingly merupakan graduan Reitz Memorial High School di Evansville, Indiana, dan telah dipilih oleh Yankees dalam draf amatur 1979. Beliau membuat penampilan sulung bersama Yankees pada tahun 1982 selepas empat musim bermain dalam liga kecil (minor league). Selepas musim rookie yang cemerlang pada tahun 1983, beliau menjadi pemain utama di posisi penjaga tapak pertama untuk Yankees.

Sepanjang kerjayanya, Mattingly telah dipilih sebanyak enam kali ke Pasukan All-Star American League (AL). Beliau turut memenangi sembilan Anugerah Sarung Tangan Emas — rekod AL untuk pemain penjaga tapak pertama, serta tiga Anugerah Silver Slugger, gelaran juara pemukul AL tahun 1984, dan Anugerah Pemain Terbaik (MVP) AL 1985. Mattingly juga dilantik sebagai kapten Yankees dari tahun 1991 hingga 1995, sebelum bersara sebagai pemain. Yankees kemudian menggantung jersi nombor 23 miliknya, menjadikannya satu-satunya pemain Yankees yang menerima penghormatan itu tanpa pernah memenangi Siri Dunia bersama pasukan itu.

Mattingly kembali ke Yankees sebagai jurulatih pada tahun 2004 di bawah pengurus Joe Torre, dan mengikut Torre ke Dodgers pada tahun 2008. Beliau kemudian menggantikan Torre sebagai pengurus Dodgers pada tahun 2011. Mattingly dan Dodgers berpisah secara persetujuan bersama selepas musim 2015, dan beliau dilantik sebagai pengurus Miami Marlins pada tahun 2016. Mattingly kekal bersama Marlins sehingga tamat musim 2022.

Catatan

Pautan luar

Category:Kelahiran 1961
Category:Orang hidup
Category:Pemain besbol Amerika Syarikat
Category:Pengurus besbol Amerika Syarikat
Category:Pengurus Los Angeles Dodgers
Category:Pemain New York Yankees
Category:Pengurus Miami Marlins